Elmar Maria Kredel

Elmar Maria Kredel (født 24. februar 1922 i Nürnberg i Tyskland, død 10. juni 2008 i Erlangen) var en tysk prelat og erkebiskop av Bamberg.

Liv og virke

Bakgrunn
Elmar Maria Kredel gikk i skolealderen inn i den marianske kongregasjon, og virket i det tyske Røde Kors. Etter endt utdannelse fra gymnasiet ble han innkalt til krigstjeneste og var sanitetssoldat under Andre verdenskrig i Frankrike og i Italia fra 1941 til 1945. Etter at han kom tilbake fra krigsfangenskap i august 1945, studerte han filosofi og katolsk teologi.

Prest
Den 30. juli 1950 ble han presteviet i Bamberg. I 1952 tok han doktorgraden i teologi fra universitetet i Innsbruck med en avhandling om Der Apostelbegriff in der neuen Exegese. Etter flere år i akriv sjelesorg, videreførende studier ved Det pavelige bibelinstitutt (Pontificio Istituto Biblico, Roma) og forskningsarbeid ved universitetet i Münster samt vitenskapelig assistens ved Ludwig Maximilian-universitetet i München, ble han sogneprest i Hollfeld.

Han ble utnevnt til Bamberg metropolitankapittel i 1967, og i erkebispedømmet var han medlem av den liturgiske kommisjon, dommer ved offisialatet, og vis-egeneralvikar.

Erkebiskop av Bamberg
Den 27. mai 1977 utnevnte pave Paul VI ham til den 73. biskop og 11. erkebiskop av Bamberg. Hans forgjenger i embetet, Josef Schneider, bispeviet ham den 2. juli 1977. Medkonsekratorer var Josef Stangl, biskop av Würzburg, og Martin Wiesend, hjelpebiskop i Bamberg.

Sammen med daværende kardinal Joseph Ratzinger ledet han Freisinger Bischofskonferenz i flere år. I tillegg innehadde Elmar Maria Kredel embedet som militærbiskop av de tyske væpnede styrker fra 1978 til 1990. 

Kredel var først og fremst engasjert i voksenopplæring, ungdomssjelesorg og Caritas. Han bygget opp det katolske voksenopplæringsarbeide. Han var også en pioner innen kurs i teologi for lekfolk i yrkessituasjon og var i 1980 den første tyske biskopen som implementerte en tjenesteordning for pastoralreferenter.

Den 31. mars 1994 trakk han seg som erkebiskop av Bamberg av helsemessige årsaker. 

Elmar Maria Kredel bodde på aldershjem i Erlangen til sin død 10. juni 2008.

Episkopalgenealogi 
Hans episkopalgenealogi er:
 Kardinal Scipione Rebiba (1504-1577) 
 Kardinal Giulio Antonio Santori (1532-1602) * bispeviet 1566
 Kardinal Girolamo Bernerio (1540-1611) *1586
 Erkebiskop Galeazzo Sanvitale (1566-1622) *1604
 Kardinal Ludovico Ludovisi  (1595-1632) *1621
 Kardinal Luigi Caetani (1595-1642) *1622
 Kardinal Ulderico Carpegna (1595-1679) *1630
 Kardinal Paluzzo Paluzzi Altieri degli Albertoni (1623-1698) *1666
 Pave Benedikt XIII (1649-1730) *1675
 Pave Benedikt XIV (1675-1758) *1724
 Pave Klemens XIII (1693-1769) *1743
 Kardinal Alessandro Mattei (1744-1820) *1743
 Kardinal Pietro Francesco Galleffi (1770-1837) *1819
 Kardinal Giacomo Filippo Fransoni (1775-1846) *1822
 Kardinal Antonio Saverio De Luca (1805-1883 ) *1845
 Erkebiskop Gregor (Leonhard Andreas) von Scherr, O.S.B. (1804-1877) *1856
 Erkebiskop Friedrich Josef von Schreiber (1819-1890) *1875
 Erkebiskop Franz Joseph von Stein (1832-1909 ) *1879
 Erkebiskop Joseph von Schork (1829-1905) *1891
 Biskop Ferdinand von Schlör (1837-1924) *1898
 Erkebiskop Johann Jakob von Hauck (1861-1943) *1912
 Biskop Ludwig Sebastian (1862-1943) *1917
 Kardinal Joseph Wendel (1901-1960 ) *1941
 Erkebiskop Josef Schneider  (1906-1998 ) *1955
 Erkebiskop Elmar Maria Kredel  (1922-2008 ) *1977

Litteratur
 «Elmar Kredel» i: Internationales Biographisches Archiv 50/1994 av 5. desember 1994, i Munzinger-Archiv

Referanser

Tyske katolske biskoper
Linjen Rebiba
Personer fra Nürnberg